NOBLE จับมือกลุ่มฮ่องกงแลนด์ ตั้งบ.ร่วมทุนผนึกสร้างคอนโดซุปเปอร์ลักชัวรี่
NOBLE จับมือกลุ่มฮ่องกงแลนด์ ตั้งบ.ร่วมทุนผนึกสร้างคอนโดซุปเปอร์ลักชัวรี่
NOBLE จับมือกลุ่มฮ่องกงแลนด์ ตั้งบ.ร่วมทุนผนึกสร้างคอนโดซุปเปอร์ลักชัวรี่
12 ก.ย. 2562

บริษัท โนเบิล ดีเวลลอปเมนท์ จำกัด (มหาชน) หรือ NOBLE แจ้งว่า บริษัทและฮ่องกงแลนด์ ได้ลงนามในสัญญาร่วมทุน (Joint Venture) เพื่อพัฒนาโครงการคอนโดมิเนียมแนวสูงสำหรับตลาดซุปเปอร์ลักชัวรี่ ภายใต้แบรนด์เนมใหม่
สำหรับการร่วมทุนกับฮ่องกงแลนด์นี้  ทางบริษัทร่วมทุนจะถูกจัดตั้งขึ้นเพื่อพัฒนาที่ดินบนถนนวิทยุ บนพื้นที่ 3 ไร่ดังกล่าว โดยคาดว่าจะพัฒนาเป็นโครงการที่อยู่ระดับซุปเปอร์ลักชัวรี่โดยจะมีพื้นที่ใช้สอยรวมกว่า 60,000 ตารางเมตรหรือคิดเป็นมูลค่าโครงการรวมมากกว่า 10,000 ล้านบาท โดยที่เมื่อพัฒนาแล้วเสร็จจะเป็นการเพิ่มเติมส่วนที่พักอาศัยที่เป็นลักษณะการขายขาด (Freehold) ซึ่งจะเป็นการเติมเต็มความสมบูรณ์ให้กับโครงการมิกซ์ยูสบริเวณสถานทูตอังกฤษ บนถนนวิทยุที่จะถูกพัฒนาขึ้นในช่วงระยะเวลาไม่เกิน 5 ปีนับจากนี้
ทั้งนี้ นายธงชัย บุศราพันธ์ ประธานกรรมการและประธานเจ้าหน้าที่บริหารร่วมบริษัทโนเบิล ดีเวลลอปเมนท์ จำกัด (มหาชน) กล่าวว่า การร่วมทุนระหว่างโนเบิล ดีเวลลอปเมนท์ และ ฮ่องกงแลนด์ ครั้งนี้เป็นการร่วมทุนครั้งสำคัญของบริษัทฯ เนื่องจากเป็นการร่วมทุนพัฒนาโครงการครั้งแรกของบริษัทโนเบิล ดีเวลลอปเมนท์ ซึ่งการร่วมทุนครั้งนี้เป็นการได้ประโยชน์ของทั้ง 2 ฝ่าย ด้วยการผนึกกำลังความสามารถ ความเชี่ยวชาญ ในการเป็นผู้พัฒนาคอนโดมิเนียมระดับซุปเปอร์ลักชัวรี่เพื่อที่จะร่วมกันพัฒนาโครงการที่จะเป็นหนึ่งในโครงการที่ดีที่สุดบนทำเลที่สวยที่สุดใจกลางกรุงเทพฯ บนถนนวิทยุ ติดกับสถานีรถไฟฟ้าเพลินจิต
ด้าน นายแฟรงค์ ฟง คึ่น เหลียง รองประธานกรรมการและประธานเจ้าหน้าที่บริหารร่วมบริษัทโนเบิล ดีเวลลอปเมนท์ จำกัด (มหาชน) กล่าวว่า โนเบิล ดีเวลลอปเมนท์ และ ฮ่องกงแลนด์ ต่างมีประสบการณ์ในการพัฒนาโครงการคอนโดมิเนียมระดับซุปเปอร์ลักชัวรี่มากว่าหลายสิบปี ซึ่งโครงการที่ผ่านมาของทั้ง 2 บริษัทฯ ประสบความสำเร็จและมีชื่อเสียงเป็นที่จดจำในธุรกิจอสังหาริมทรัพย์เป็นอย่างดี เราเชื่อมั่นว่าโครงการนี้จะได้รับความสนใจและการตอบรับเป็นอย่างดีจากทั้งชาวไทยและชาวต่างชาติที่รอดูผลสำเร็จของโครงการที่เกิดจากความร่วมมือของทั้ง 2 บริษัทฯในครั้งนี้
 
อนึ่งกลุ่มฮ่องกงแลนด์ เป็นกลุ่มธุรกิจพัฒนาอสังหาริมทรัพย์ การบริหารจัดการและพัฒนาโครงการ ที่จดทะเบียนในตลาดหลักทรัพย์ในประเทศสิงค์โปร์  โดยกลุ่มฮ่องกงแลนด์เป็นเจ้าของและผู้บริหารจัดการพื้นที่สำนักงานและพื้นที่ค้าปลีกในตลาดระดับบนกว่า 850,000 ตารางเมตร ในเมืองศรษฐกิจชั้นนำในทวีปเอเชียโดยครอบคลุม ฮ่องกง สิงคโปร์ ปักกิ่ง และจาการ์ตา โดยบริษัทในเครือกลุ่ม Jardine Matheson Group นอกจากนี้กลุ่มฮ่องกงแลนด์ยังเป็นผู้พัฒนาโครงการที่อยู่อาศัย ศูนย์การค้า และโครงการมิกซ์ยูส (Mixed-use) หลายโครงการในเมืองต่างๆ ของประเทศจีนและประเทศในแถบเอเชียตะวันออกเฉียงใต้
โดยกลุ่มฮ่องกงแลนด์ยังมีบริษัทในเครือ ภายใต้ชื่อ เอ็ม ซี แอล แลนด์  (MCL Land) ที่ประเทศสิงคโปร์เพื่อดำเนินการพัฒนาโครงการที่อยู่อาศัย และ มีกลุ่มบริษัท ฮ่องกงแลนด์ โฮลดิ้งส์ ลิมิเต็ด Hongkong Land Holdings Limited ซึ่งเป็นการรวมกลุ่มบริษัทในเบอร์มิวด้า  โดยได้มีการจดทะเบียนเข้าตลาดหลักทรัพย์หลักที่ ตลาดหลักทรัพย์ลอนดอน (London Stock Exchange) และในตลาดหลักทรัพย์รอง (Secondary Listing) ที่เบอร์มิวด้า และสิงคโปร์  ในส่วนของทรัพย์สิน และส่วนของการลงทุนภายในเกาะฮ่องกงจะถูกจัดการและบริหารโดยฮ่องกงแลนด์ ลิมิเต็ด (Hongkong Land Limited)

 